<classify> WAZIRI Mkuu Kassim Majaliwa ameiagiza Wizara ya Kilimo, ihakikishe asilimia tatu ya wakulima wa zao la korosho waliosalia wanahakikiwa na kulipwa. Hadi sasa zaidi ya asilimia 96 ya wakulima wa korosho waliouza korosho zao katika msimu wa 20182019, wameshahakikiwa na kulipwa.Alisema hayo juzi alipokutana na baadhi ya wakulima wa korosho wa wilaya za Ruangwa, Masasi na Tandahimba. Baada ya kupokea malalamiko kutoka kwa wakulima hao, Waziri Mkuu aliwataka waendelee kuwa na subira na kwamba haki yao itapatikana.Serikali inayoongozwa na Rais Dk John Magufuli ipo makini, hivyo hakuna Mtanzania yeyote atakayepoteza haki yake, alisema.Waziri Mkuu pia alitoa wito kwa wanachama wa vyama vya ushirika, pale watakapoona ushirika wao hauendi vizuri, wasisite kutoa taarifa serikalini. Aliwaagiza wakuu wa mikoa na wilaya, wawachukulie hatua viongozi wote wa vyama vya ushirika, watakaoshindwa kutekeleza majukumu yao ipasavyo.Kwa upande wao, wakulima waliishukuru serikali kwa kusikiliza kero zao na kuzipatia ufumbuzi na kwamba wanaimani ya kulipwa madai yao. Mmoja wa wakulima hao, Mariamu Mganda alimshukuru Waziri Mkuu kwa kukubali kuwasikiliza kwani wamepata tumaini la kulipwa fedha zao.Mkulima mwingine, Abdulkareem Said alisema ameridhishwa na utendaji kazi wa serikali hususan baada ya Waziri Mkuu kukubali kusikiliza kero zao.  <topic>: KITAIFA 